六月二日乙丑濫溪大雷雨
作者：岳珂
朝代：宋

paragraphs: 人言夏月雨甲子，赤地千里真旱祥。
今年六月天久亢，平疇龜坼田禾秧。
農夫慟哭眼滴血，郡邑奔走焚巫尪。
油雲勃興杳無際，涸轍渴想惟西江。
誰能逆計休與咎，且願炎熱澆清涼。
凌晨望霓到日暮，屯膏雖施了未光。
萬夫喁訴百澮竭，風伯一埽還穹蒼。
那知天意極仁愛，爲民之慮尤周詳。
摇光一夕動北斗，濃霾五夜迷東望。
赫曦再見耀亭午，童謠忽憶歌商羊。
快哉雄風起蘋末，玉女嚂笑叫阿香。
盡傾天瓢灑甘露，五丁仗劍分銀潢。
桑麻油油粟旆旆，稻苗鬰鬰溪湯湯。
葭蘆起舞岸柳揖，農家欣喜幾欲狂。
向來羣心已誤見，俱謂時數無金穰。
詎知瞬息變呼吸，頓使空廩還千箱。
彼管窺天蠡測海，妄以時日肆度量。
亦復委曲致避就，聊徇世俗拘陰陽。
天於萬物乃如此，大造生意何可忘。
嗟乎得隴仍望蜀，更乞一剪田中蝗。